b'\n_START_ARTICLE_\nMedf\xc3\xb8dt rubella syndrom\n_START_PARAGRAPH_\nMedf\xc3\xb8dt rubella (r\xc3\xb8de hunde) syndrom eller Congenit (medf\xc3\xb8dt) rubella syndrom (CRS) er den hyppigst forekommende diagnose blandt unge og voksne med medf\xc3\xb8dt d\xc3\xb8vblindhed. I Danmark er syndromet kun kendt i et enkelt tilf\xc3\xa6lde blandt den yngre befolkning, idet alle danske b\xc3\xb8rn tilbydes vaccination mod m\xc3\xa6slinger, f\xc3\xa5resyge og r\xc3\xb8de hunde i det s\xc3\xa5kaldte MFR vaccinationsprogram. _NEWLINE_Hvis en gravid kvinde bliver smittet med rubellavirus, der for\xc3\xa5rsager r\xc3\xb8de hunde, kan fosteret ogs\xc3\xa5 blive smittet. En s\xc3\xa5dan infektion er speciel kritisk, hvis smitten sker indenfor de f\xc3\xb8rste 16 til 20 uger af graviditeten. Efter den tid vil fosteret normalt v\xc3\xa6re modstandsdygtig overfor smitten, og den giver f\xc3\xa5 eller ingen skadevirkninger._NEWLINE_Selv om smitten kan p\xc3\xa5f\xc3\xb8re enhver del af kroppen skade, ser det ud til at \xc3\xb8jne og \xc3\xb8rer er specielt udsatte for skadevirkninger, da begge organer netop dannes indenfor de 3 f\xc3\xb8rste m\xc3\xa5neder af graviditeten. I en del tilf\xc3\xa6lde kan mindre eller st\xc3\xb8rre neurologiske skader ogs\xc3\xa5 forekomme._NEWLINE_Skaderne p\xc3\xa5 b\xc3\xb8rn f\xc3\xb8dt med CRS er meget forskellige. Gruppen omfatter b\xc3\xa5de d\xc3\xb8ve og d\xc3\xb8vblindf\xc3\xb8dte. Man ser mange af de samme mulige manifestationer (kendetegn) i begge grupper. For gruppen af d\xc3\xb8vblindf\xc3\xb8dte er syndromets konsekvenser som beskrevet nedenfor.\n_START_SECTION_\nDet kliniske billede\n_START_PARAGRAPH_\nDer er to forskellige faser, som g\xc3\xb8r sig g\xc3\xa6ldende i forbindelse med CRS. Der er en fase med tidlige manifestationer og en fase med senmanifestationer med f\xc3\xb8lgevirkninger af den oprindelige \xc3\xa5rsag til d\xc3\xb8vblindhed. Det kan betyde, at nogle af symptomerne f\xc3\xb8rst optr\xc3\xa6der i ungdommmen og i voksenalderen._NEWLINE_De symptomer, der f\xc3\xb8rst viser sig senere, er ofte ikke genstand for den samme opm\xc3\xa6rksomhed som de tidlige manifestationer. Manglende kendskab til disse sene f\xc3\xb8lgevirkninger kan have alvorlige konsekvenser for den enkelte person med medf\xc3\xb8dt d\xc3\xb8vblindhed._NEWLINE_Der er stor forskel p\xc3\xa5 f\xc3\xb8lgerne blandt d\xc3\xb8vblindf\xc3\xb8dte med CRS, og det er derfor ikke muligt at give en bestemt karakteristik af gruppen. Det eneste, der er f\xc3\xa6lles, er det kombinerede sansetab samt en s\xc3\xa6rlig risiko for bestemte senmanifestationer, som mange mener skyldes, at organerne lider under en varig infektion af rubellavirus. Det f\xc3\xb8lgende er en oversigt over de fysiske og neurologiske problemer, som kan v\xc3\xa6re en del af det kliniske billede i forbindelse med CRS.'